【Zac玩Zac食】港式地道人‧情‧味
2024年04月05日 20:00
東網電視
更多新聞短片
記得以前嘅夜繽紛,就係幾個朋友夜晚喺街邊打冷食大眼雞,或者喺大排檔叫兩碟明火小炒配啤酒;通關後香港餐飲業嘅不景氣,令到晚上10點後好難搵到地方食嘢,更遑論夜繽紛。
坐落鵝頸橋底,毗鄰大型商場嘅海鮮中菜館,開業幾個月已經成為人氣熱選,皆因其老店扎根於旺角上海街13年,一直以嚴選優質海鮮食材及地道菜式見稱,港式貼地入舖大排擋小炒形式,深受本地食家及海外遊客喜愛。
銅鑼灣新店以Artdeco懷舊風格作為內裝設計靈感,以墨綠配棗紅色為主調,裝潢復古典雅;除咗大廳座位設有金屬網簾作為間隔外,亦增設三間包廂,而最重要係餐廳營業至深夜,最後落單時間係凌晨1點30分,為銅鑼灣這個旺區帶來真正嘅夜繽紛。
餐廳主理人認為港式海鮮美食獨樹一幟、風味特佳,老店一直秉承將這些港式美味傳承下去。銅鑼灣新店在傳統菜式上加添創意,並嚴選各國野生海鮮,亦在海外聘請專人優先挑選海鮮,每日新鮮到店,以最優質海鮮創作出多道獨一無二的新派菜式,充分感受到大廚爐火純青的廚藝和主理人的別具匠心。
銅鑼灣分店必嘗獨家菜式包括椒鹽九肚魚,係我食過最好味嘅九肚魚;油鹽焗香港火燄奄仔蟹選用由菲律賓進口嘅A級奄仔蟹,每隻約10両重,蟹膏特多,油鹽焗後並以火燄引入秘製調酒,帶出香味而不搶蟹鮮,屬王牌原創菜式。鬼火深喉瀨尿蝦嚴選印尼野生斑馬瀨尿蝦,體形大、身粗如手臂,隻隻爆膏,使用台灣魔鬼辣椒,搭配酥炸珍珠葉、薑粒、蒜蓉、紅青椒、豆豉等,帶出瀨尿蝦嘅鮮甜,更帶來視覺和味覺雙重享受。
Profile:Zacky Sun
-香港執業會計師
-www.Inztyle.hk創辦人
-星級生活達人
-自由寫作人
-為國內雜誌撰寫旅遊飲食文章
-於商業電台節目作客席旅遊主持
Facebook:Inztyle.hk.zacky
Instagram:Zackyinztyle